| **Mohamedas Munirasarab. محمد منير**  |
| --- |
| Gimė | 1954 m. spalio 10 d. (68 metai)Asuane, Egipte |
|  |
| Veikla | Egipto dainininkas ir aktorius. |

**Mohamedas Muniras** (arab. محمد منير  g. 1954 m. spalio 10 d. Asuane, Egipte) – Egipto dainininkas ir aktorius.

Biografija
----------

Muniras gimė 1954 metų spalio 10 dieną Asuane, pietų Egipte.

Muniro grojama populiari muzika kilusi iš įvairių žanrų tradicinės Egipto ir Afrikos muzikos. Jo dainų tekstai dažnai yra socialiniai ir politiniai, jais Muniras stengiasi pabrėžti Rytų ir Vakarų kultūrinį bei religinį artumą. Jis ypatingai mėgstamas Egipto jaunimo.

Muniras taip pat žymus Egipto kino aktorius. Režisieriaus Jusefo Chanino (arab. يوسف شاهين) filmas „Lemtis" yra bene pats žinomiausias Egipto kino atstovas užsienyje, nors pačiame Egipte jis deja liko nesuprastas. Filmas nagrinėja augančio religinio fundamentalizmo Egipte temą. Mohamedas Muniras jame vaidina XII amžiaus dainininką Marvaną, žuvusį nuo religinių fanatikų rankos.

2001 metų rugsėjo 11-osios teroro išpuoliai privertė dainininką giliau susimąstyti apie savo religiją – islamą, kuri, kaip jis baiminosi, daugelio žmonių Vakaruose buvo matoma kaip agresyvi ir netolerantiška religija. Mohamedas Muniras pirmą kartą savo gyvenime atliko hadžą – piligriminę kelionę į Meką. Iš kelionės jis grįžo kritiškai nusiteikęs tiek savo tikėjimo brolių musulmonų atžvilgiu, kurie anot jo nesistengia suvokti tikrosios savo religijos prasmės, tiek ir vakariečių atžvilgiu, kurie jo teigimu taip pat neteisingai ir iškreiptai supranta islamą.

Po rugsėjo 11-osios įvykių Mohamedas Muniras išleido albumą „Žemė… Taika", kuriame yra daina *Maadad ya Rassul Allah* („Suteik man jėgų, Dievo Pranaše"). Šioje dainoje yra žodžiai „*bet kokį kraujo praliejimą Dievas laiko nuodėme"*.

Šis albumas kai ką nustebino kaip itin religingas, Muniras iki tol buvo laikomas vienu pasaulietiškiausių dainininkų. Tačiau kitiems jis pasirodė nepakankamai religingas ir dainos *Maadad* videoklipas buvo uždraustas daugumos arabų palydovinės televizijos kanalų.

48 metų dainininkas į šiuos draudimus reagavo ramiai. „*Būtent tokia kova prieš sustabarėjusias dogmas žmogų padaro kažko vertu*" teigia jis.

„*Aš svajoju apie geresnį žmogų, apie geresnį gyvenimą*" teigia Muniras, „*Aš nekenčiu korupcijos, nekenčiu baimės ir myliu svajones, kurios remiasi sveiku protu*".

Mohamedo Muniro albumai
-----------------------

* Alemony Eneeki (Tavo akys mane išmokė) (1977)
* Bentweled (Mes gimėme) (1978)
* Shababeek (Langai) (1981)
* Etkalemy (Kalbėk) (1983)
* Bareea (Nekaltas) (1986)
* West El Dayra (Apskritimo viduryje) (1987)
* El Malik Howwa El Malik (Karalius yra karalius) (1988)
* Shokolatta (Šokoladas) (1989)
* Eskendreya (Aleksandrija) (1990)
* Meshwar (Ilga kelionė) (1991)
* El Tool We Lon Wel Horreya (Tall, colour and freedom)(1992)
* Efta Albak (Atverk savo širdį) (1994)
* Momken (Galbūt) (1995)
* Men Awel Lamsa (Nuo pirmojo prisilietimo) (1996)
* El Maseer (Likimas) (1997)
* Habeebty (Mano meilė) (1998)
* Maadarsh (Negaliu) (1998)
* El Farha (Laimė) (1999)
* Fe Eshq El Banat (Apie mylinčias mergaites) (2000)
* Leila Wahda (Viena naktis) (2000)
* Alby Massaken Shabeyya (Mano širdis yra namai) (2001)
* El Ard..El Salam (Žemė… taika) (2002)
* Ahmar Shafayef (Lūpų dažai) (2003)
* Embareh Kan Omri Eshrin (Vakar man buvo 20) (2005)

Nuorodos
--------

Muniro dainos Archyvuota kopija 2007-04-07 iš Wayback Machine projekto. (arabų k.)